Sagunt celebra la Setmana de la Mobilitat amb múltiples activitats que s'afigen al tradicional Dia Mundial Sense Cotxes i el passeig amb bici
08 de setembre 2021

![Imagen sin texto alternativo.](/media/zxud5aif/95-c1-mini-presentacion-semana-europea-movilidad.jpg)  
​  

L'Ajuntament de Sagunt ha preparat diverses activitats per a la Setmana de la Mobilitat Sostenible, que se celebrarà en el municipi del 16 al 22 de setembre. Conferències, taules redones, exposicions, projeccions i debats s'uneixen al tradicional passeig amb bicicleta i a la gratuïtat del transport urbà en el Dia Mundial Sense Cotxes.

  

L'alcalde de Sagunt, Darío Moreno, i el regidor delegat de Mobilitat, Javier Raro, han presentat este dimecres la programació d'esta efemèride, el lema de la qual per a tota Europa en esta edició és: _Per la teua salut, mou-te de manera sostenible_, i en la qual també col·laboren els departaments d'Activitat Física, Salut i Esport i d'Educació.

  

Moreno ha destacat **«la prioritat que este equip de govern vol donar a la mobilitat sostenible dins la ciutat»**, un aspecte que ha subratllat. **«Estem treballant amb altres administracions perquè Sagunt siga un referent en mobilitat sostenible. Esta setmana pretén incidir en això i volem fer-ho d'una forma col·lectiva i inclusiva. Es tracta que fem partícip a tota la ciutat perquè realment tots i totes podem fer alguna cosa per convertir esta ciutat en una ciutat molt més sostenible»**, ha manifestat el primer edil.

  

**«En este any 2021 hem volgut donar-li un caràcter obert i molt més ambiciós que en anys anteriors, i l'hem encarat cap a la mobilitat en els entorns escolars»**, ha explicat per la seua part el regidor de Mobilitat, que ha agregat que esta iniciativa **«va en la línia»** que persegueix l'àrea que dirigeix **«de transformar esta ciutat»** cap a un model més sostenible, i entén que per a això **«és important la conscienciació»**.

  

La setmana arrancarà el 16 de setembre a les 18.30 hores a l'Auditori Mario Monreal amb la conferència _Camins escolars per a transformar la ciutat_, a càrrec de l'equip de la Cooperativa Etcèteres, que ha treballat els camins escolars a la ciutat de Barcelona; i seguirà l'endemà, 17 de setembre, a la mateixa hora, en el Casal Jove amb la taula redona _Camins escolars, experiències i aprenentatges_. El mateix espai albergarà l'exposició _Camí al col·le_. Ambdues cites comptaran, en paral·lel, amb tallers per a xiquets i xiquetes, també enfocats a la mobilitat, que buscaran facilitar la conciliació familiar i l'assistència de pares i mares a tots dos esdeveniments.

  

En esta taula redona s'exposaran les experiències de Correcamins, un grup de pares i mares que ha treballat els camins escolars en diferents localitats; l'equip d'A+7 Enginyeria, que té la seua activitat també enfocada als entorns escolars; i l'experiència local de l'alumnat i el professorat de l'IES Eduardo Merello, que relataran el treball relacionat amb el camp de la mobilitat sostenible que estan realitzant en el centre des de fa temps en diverses assignatures.

  

Darío Moreno, com a regidor de l'àrea d'Igualtat, a més d'alcalde, ha posat en valor l'**«experiència** **pilot»** dels tallers per a la conciliació. **«Considerem que pot ser molt interessant i que pot animar encara més a la gent a acostar-se el saber que tenen eixe taller de conciliació»**, ha assenyalat.

  

Ja el dia 19 se celebrarà el tradicional passeig amb bici, en el qual col·laboren el Departament d'Activitat Física, Salut i Esport i la Peña Ciclista Porteña. L'eixida serà a les 10.00 hores des de l'avinguda Jerónimo Roure i el retorn serà en el Triángulo Umbral, on se sortejarà una bicicleta i hi haurà elements d'animació a la participació.

  

**«Després dels temps de coronavirus recuperem estos passejos amb bici organitzats des de l'Ajuntament»**, ha anunciat Javier Raro, que ha animat a participar en este esdeveniment, **«a traure les bicis i que eixe matí siga una festa ciclista»**.

  

El dia 20 es projectarà a la Casa de Cultura un documental i posteriorment hi haurà un debat sobre la pacificació del trànsit i la humanització de les ciutats, en un esdeveniment organitzat per l'Associació Cultural Nautilus juntament amb la Federació d'Associacions de Veïns. El 22 conclourà la setmana amb el Dia Mundial Sense Cotxes, en què el transport públic serà gratuït, i que compta amb la col·laboració de l'empresa d'autobusos AVSA, que també dona suport a altres activitats de la resta de la programació.

  

A més de tot això s'han organitzat, junt amb el Departament d'Educació i els col·legis i instituts del municipi dos esdeveniments destinats a la promoció de la mobilitat sostenible entre l'estudiantat: d'una banda hi haurà un concurs de logos inspirats en el concepte de camins escolars a la ciutat, dirigit a alumnat de Primària; i, per una altra, l'alumnat de Secundària celebrarà el dia 21 el _Parking Day_, una jornada l'objectiu de la qual és recuperar espais normalment destinats a aparcament o a la circulació motoritzada per a poder desenvolupar experiències al carrer diferents al trànsit rodat, que és l'activitat que sol ocupar principalment l'espai públic​.

  

![AYTOSAGUNTO_IMG_NOT_ALT](/es-va/Actualidad/PublishingImages/Setembre 2021/99 C2 Cartell VAL Setmana Europea Mobilitat.jpg)  
  

​

*   [](http://www.facebook.com/sharer.php?u=https://aytosagunto.es/va/actualitat/sagunt-celebra-la-setmana-de-la-mobilitat-amb-multiples-activitats-que-s-afigen-al-tradicional-dia-mundial-sense-cotxes-i-el-passeig-amb-bici/ "Facebook")
*   [](http://twitter.com/share?url=https://aytosagunto.es/va/actualitat/sagunt-celebra-la-setmana-de-la-mobilitat-amb-multiples-activitats-que-s-afigen-al-tradicional-dia-mundial-sense-cotxes-i-el-passeig-amb-bici/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-celebra-la-setmana-de-la-mobilitat-amb-multiples-activitats-que-s-afigen-al-tradicional-dia-mundial-sense-cotxes-i-el-passeig-amb-bici/ "Linked In")
*   [](mailto:?body=https://aytosagunto.es/va/actualitat/sagunt-celebra-la-setmana-de-la-mobilitat-amb-multiples-activitats-que-s-afigen-al-tradicional-dia-mundial-sense-cotxes-i-el-passeig-amb-bici/)